沈德和使君生辰四首  其四
作者：陳棣
朝代：宋

paragraphs: 化工有至仁，噓爲三月春。
寧知清淑氣，回薄在茲辰。
茲辰亦何有，璇霄見老人。
黄堂沸笙簫，宴席方橫陳。
寶觴酌流霞，艷歌飛梁塵。
未嘗王母桃，敢薦蒙莊椿。
賤子今何幸，明時識鳳麟。
馬曹寧寄傲，鼠技屢迷津。
尚容東郭吹，敢效西子顰。
誓將頑鈍質，埏埴煩陶鈞。